पाएं अपने शहर की ताज़ा ख़बरें और फ्री ई-पेपरडाउनलोड करें
एएसआई सतनाम सिंह को आत्महत्या के लिए मजबूर करने के मामले की जांच करने को गठित एसआईटी ने आरोपी एसएचओ कर्मजीत सिंह के खिलाफ दर्ज मामले में एससी-एसटी एक्ट की धारा भी जोड़ दी। आरोपी पिछले तीन दिनों से फरार है, उसकी तलाश में छापेमारी की जा रही है। वहीं, मृतक के परिजनों को सरकारी निर्देश के अनुसार 8 लाख 50 हजार रुपए का मुआवजा मिलेगा।
एसपी (एच) गुरदीप सिंह के अनुसार, एसएसपी हरमनबीर सिंह गिल के आदेश पर तीन सदस्य एसआईटी का गठन सोमवार को कर दिया था, जिसमें उनके अलावा डीएसपी (एच) गुरदीप सिंह व सिटी साउथ थाने के एसएचओ इंस्पेक्टर बलराज मोहन शामिल हैं। जांच कमेटी ने दो दिन की जांच के उपरांत मंगलवार की रात को थाना बधनी कलां के निलंबित एसएचओ कर्मजीत सिंह के खिलाफ मिले सबूतों के आधार पर एससी-एसटी एक्ट की धारा जोड़ दी गई है। अब केस में एससी-एसटी एक्ट की धारा जुड़ जाने से आरोपी कर्मजीत सिंह के खिलाफ उसकी मुश्किलें बढ़ जाएंगी। कानून के मुताबिक, इस धारा के तहत गिरफ्तार आरोपी की 6 महीने तक जमानत का कोई प्रावधान नहीं है। आरोपी केस दर्ज होने के बाद से फरार है। थाना बाघापुराना के एसएचओ हरमनजीत सिंह के अनुसार, मृत एएसआई सतनाम सिंह का मंगलवार की दोपहर धार्मिक रीति-रिवाज के साथ अंतिम संस्कार कर दिया गया।
एसएचओ से परेशान होकर एएसआई ने की थी खुदकुशी
गांव जैमलवाला के निवासी गुरप्रीत सिंह ने बताया कि उसके पिता एएसआई सतनाम सिंह को 10 दिनों से बधनी कलां थाने के एसएचओ सब इंस्पेक्टर कर्मजीत सिंह द्वारा परेशान किया जा रहा था। यह पिता को गालियां देने के साथ-साथ जातिसूचक शब्दों का इस्तेमाल करता था। सोमवार की सुबह साढ़े 6 बजे पिता ने फोन करके बताया था कि एसएचओ परेशान कर रहे हैं। किसी मामले में 50 हजार रुपये मांग कर रहा है। इन बातों से परेशान होकर पिता ने सोमवार की 7 सात बजे सरकारी क्वार्टर में सर्विस रिवाल्वर से खुद को गोली मारकर आत्महत्या कर ली थी। उस समय एसएचओ के खिलाफ उसी के थाने में भादंसं की धारा 306 (आत्महत्या करने के लिए मजबूर करना अथवा उकसाना) के तहत केस हुआ था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn